વૉલ્ટર સિમ્પસન અને હું પાવરપ્લાંટમાં હતા. પાવરપ્લાંટની અંદર અમારા નાનકડા રેફ્રિજરેટિંગ પ્લાંટ ઉપરાંત એક લાકડાં વહેરવાનું કારખાનું અને વિજળી-વિભાગ પણ હતો. પ્લાંટ માટે થોડી વસ્તુઓની જરૂરિયાત હતી, એનું લિસ્ટ અમે બનાવી રહ્યા હતા. નજીકના ટાપુઓ પરથી લાકડાના થડ ધક્કા પર ઉતારીને, લાકડાં વહેરવાના કારખાનામાં લઈ આવવા માટે ધક્કાથી કારખાના સુધી પાટા નાખેલા હતા. પ્લાંટની બહાર એ પાટા પાસે અમે બંને ઊભા હતા.